Kenapa Hampir Mustahil Nak Kawal Cuaca?

Saya ada tonton satu video ceramah agama. Dalam ceramah tersebut, Ustaz yang memberi ceramah itu mengatakan bahawa kita kini berada di akhir zaman. Dajjal akan keluar, dan ramai umat Islam yang akan termakan dengan fitnah Dajjal.

Dajjal (atau Anti Christ dalam ajaran Kristian) merupakan satu makhluk dalam kepercayaan Islam yang akan keluar pada akhir zaman dan membawa fitnah ke atas muka Bumi, dan merupakan salah satu tanda besar kiamat.

Saya bersetuju dengan kenyataan bahawa Dajjal akan datang
membawa fitnah. Namun, beberapa perkara yang diperkatakan dalam ceramah
tersebut membuatkan saya tercengang. Ustaz yang memberi ceramah itu kemudiannya
mula berkongsi cerita mengenai High Frequency Active Auroral Research Program
(HAARP).

Menurut beliau, HAARP ini fungsinya pelbagai, seperti
HAARP boleh menghasilkan gempa bumi, HAARP boleh buat ribut taufan, HAARP boleh
buat kemarau dan salji, dan satu perkataan yang trigger inner nerd saya adalah apabila beliau sebagai seorang
penceramah mengatakan bahawa HAARP boleh mengawal cuaca, dan sekaligus bakal
menjadi alat yang digunakan oleh Dajjal untuk mengawal dunia.

Ada beberapa lagi ulasan lain, namun saya ambil keputusan
untuk menutup video tersebut.

Dakwaan bahawa HAARP, atau apa-apa agensi dalam dunia ini
mampu mengawal cuaca adalah dakwaan yang agak menyeleweng.

Kenapa?

Kerana, sedangkan nak ramal cuaca untuk esok hari sahaja
pun sukar, apa yang menyebabkan kita fikir kita mampu untuk mengawal cuaca?

Ya tuan puan sekalian. Kita, dengan segala teknologi yang
ada pada hari ini, hatta HAARP sekalipun, belum lagi mampu untuk memberi
ramalan cuaca dengan ketepatan 100%.

Bagaimana Ramalan Cuaca Berfungsi?

Ramalan cuaca di Malaysia merupakan salah satu bidang
tugas pihak Jabatan Metereologi Malaysia (MetMalaysia). Selain membuat ramalan
cuaca, pihak MetMalaysia juga berperanan untuk membuat amaran dan hebahan
sekiranya berlaku ribut atau gempa bumi, seperti yang sering terjadi di Sabah.

Jadi, soalan besar kita adalah, bagaimana mereka membuat
ramalan?

Terdapat banyak cara untuk meramal cuaca, pada zaman serba
canggih ini ramalan cuaca juga menggunapakai konsep pemodelan matematik.
Maksudnya di sini adalah, bacaan beberapa pembolehubah seperti kelajuan angin, suhu,
kelembapan sesuatu kawasan dan arah pergerakan angin akan diambil, seterusnya
data-data tersebut akan digunakan oleh komputer-komputer berkuasa tinggi yang
telah diprogramkan untuk menentukan keadaan cuaca pada masa hadapan.

Seorang peramal cuaca (forecaster) perlu mempunyai kemahiran yang tinggi untuk menganalisa data secara real-time dan mencernaproduk-produk model cuaca yang menceritakan arah pergerakan angin dan pelbagai lagi ciri khusus cuaca.

Kenapa kena kaji arah pergerakan angin?

Kerana, pergerakan angin akan turut membawa wap-wap air
yang kemudiannya membentuk awan, jadi ia merupakan salah satu faktor yang akan
memainkan peranan penting dalam proses pemodelan cuaca. Pergerakan angin pula
akan dipengaruhi oleh faktor lain seperti
tekanan udara dan kelembapan, sebagai contoh andaikata udara lembap,
partikel udara akan jadi lebih berat dan angin akan mengalami kesukaran untuk
bergerak membawa udara yang berat itu.

Jadi, kalau kita perasan, kesemua parameter ini saling
berkait antara satu sama lain, dengan dinamik satunya bertembung dengan dinamik
parameter yang lain, dan ini membuatkan tugas sebagai seorang Pegawai
Metereologi bukanlah satu tugas yang mudah.

Satu lagi aspek yang menyebabkan tugas meramal cuaca ini
adalah tugas yang sukar adalah kerana wujudnya satu masalah alam yang dipanggil
sebagai Chaos.

Menurut cerita, Edward Lorentz, seorang ahli metereologi,
sedang melakukan pemodelan cuaca (ramalan cuaca) pada tahun 1961. Lorentz
melakukan pemodelan tersebut dengan komputer digital, dan membuat simulasi
menggunakan data sedia ada, dan dia ingin melihat apa yang bakal terjadi dalam
tempoh sebulan berikutnya.

Setelah Lorentz memasukkan datanya dan sementara menunggu
data model cuacanya siap diproses oleh komputer beliau, Lorentz keluar sebentar
untuk makan tengahari. Setelah balik dari makan tengahari, Lorentz melihat data
yang dikeluarkan oleh komputernya dan mendapati data yang dikeluarkan oleh
komputernya seperti tidak masuk akal.

Apabila semakan semula dilakukan, Lorentz dapati masalah
utama yang menyebabkan datanya tidak seperti yang dia sangka adalah kerana
masalah titik perpuluhan. Data mentah yang dimasukkan oleh Lorentz merupakan
data dengan enam titik perpuluhan, sebagai contoh, 0.506127, hanya dibaca sebagai tiga titik perpuluhan, 0.506.

Meskipun beza data yang Lorentz masukkan
dengan data yang dikira oleh komputer itu adalah amat sedikit, Lorentz
mendapati bahawa nilai yang sedikit itu lama-lama jadi bukit, sekaligus merubah
terus model cuaca yang sedang dia bina.

Perkara yang ditemui oleh Lorentz itu,
yang kini dikenali sebagai Chaos Theory,
merupakan satu manifestasi dari alam, cubaan untuk alam mengatakan bahawa
andaikata berlakunya perubahan yang teramat kecil sekalipun mampu melakukan
perubahan yang teramat besar dalam sistem. Dalam bahasa yang lebih elegant,
“Kepakan rama-rama di Johor Baharu, mungkin boleh menyebabkan ribut taufan di
Perlis.” (What..?) Hal ini dipanggil sebagai Butterfly Effect.

“Tapi, kalau manusia tak mampu nak kawal cuaca,
pembenihan awan tu apa?”

Pembenihan awan sebenarnya adalah salah satu contoh usaha manusia untuk mengubah cuaca. Mengubah, bukannya mengawal ya. Kawal itu contohnya seperti kita boleh menggerakkan awan dan membuat hujan di kawasan tertentu dengan jumlah hujan yang tertentu. Sedangkan pembenihan awan ini adalah proses menambah ejen buatan yang bersifat higroskopik atau menyerap wap air.

Dengan berlakunya pembenihan awan, kita mengharapkan kandungan titisan air di udara akan bertambah dan akan berlakunya hujan, dan hal ini selalunya terjadi ketika musim jerebu dan kemarau. Pembenihan awan juga merupakan satu-satunya teknik mengubah cuaca yang diketahui berjaya dilaksanakan oleh manusia, meskipun terdapat kebarangkalian untuk tidak berjaya dan perlu dilaksanakan secara berterusan sehinggalah objektif pembenihan tercapai.

Bahkan, perlu diingatkan bahawa proses pembenihan awan
bukan murah. Sewaktu jerebu baru-baru ini, kerajaan membelanjakan sekitar
RM80,000.00 untuk setiap operasi dalam usaha mengurangkan kesan jerebu.
Pembenihan awan juga tidak boleh dibuat secara sesuka hati (sepertimana yang
disangka oleh sesetengah orang), kerana terdapat banyak faktor yang akan
mempengaruhi kejayaan sesuatu program pembenihan awan, seperti contoh atmosfera
yang kering akan membantutkan proses pembenihan awan.

Jadi, adakah mustahil untuk manusia mengawal cuaca?

Mengawal cuaca sebenarnya adalah mustahil. Hatta dengan
pembenihan awan sekalipun manusia belum mampu untuk mengawal cuaca. Terlampau
mudah untuk kita mendakwa itu dan ini, sedang hakikatnya, orang yang
benar-benar melakukan tugas dalam bidang tersebut sendiri menyanggah
perkara-perkara tersebut.

RUJUKAN:

Jabatan Metereologi Malaysia. http://www.met.gov.my/home

“Pembenihan Awan.” http://www.met.gov.my/pendidikan/sainsatmosfera/pembenihanawan

“RM 80,000 kos Operasi
Pembenihan Awan”. https://www.hmetro.com.my/mutakhir/2019/09/499013/rm80000-kos-operasi-pembenihan-awan

“Metereology”, National Geographic. https://www.nationalgeographic.org/encyclopedia/meteorology/

“Edward Lorenz, father of chaos theory and butterfly
effect, dies at 90”, MIT News. http://news.mit.edu/2008/obit-lorenz-0416

HAARP. https://www.gi.alaska.edu/facilities/haarp


Artemesia I: Laksamana Wanita Pertama Dalam Sejarah

Halicarnassus adalah sebuah negarakota Greek (Greece city-states) yang terkenal dengan makam besar (mausoleum) Mausolus yang tersenarai dalam Tujuh Benda Ajaib Dunia bersama-sama Piramid Giza.

Pada tahun 480 Sebelum Masehi dalam Pertempuran Artemisium, ada seorang wanita yang menjadi salah seorang komander tentera laut di sebelah pihak Xerxes I, pemerintah Empayar Achaemenid Parsi.

Beliau adalah Artemisia I dari wilayah Caria yang mana Hallicarnassus adalah salah satu kota di dalamnya. Ayahnya adalah raja Hallicarnassus. Selepas kematian suaminya, Artemisia naik sebagai pemerintah Hallicarnassus yang mana ketika itu di bawah pengaruh Parsi.

Artemisia menyertai Xerxes I dari Parsi menentang persekutuan negarakota-negarakota Greek seperti Athens, Sparta, Corinth, Arcadia dan lain-lain.

Terdapat dua pertempuran laut yang disertai Artemisia, Artemisium dan Salamis.

Artemisia dipandang sebagai wanita besi yang hebat dan licik. Kononnya dia banyak mempengaruhi Xerxes dalam membuat keputusan. Dalam pertempuran, taktik yang digunakan juga licik iaitu menyamar sebagai kapal-kapal Greek dan ‘menikam’ dari dalam.

Dalam Pertempuran Artemisium, kedua-dua pasukan pada awalnya tidak mencapai kemenangan mutlak, walaupun Parsi menghantar sejumlah kapal yang besar (kira-kira 1200 kapal perang) namun sebahagiannya terperangkap dan musnah dalam ribut dan ombak besar. . Bakinya terus berperang dengan kapal-kapal Greek sehingga kemusnahan begitu seimbang di kedua-dua pihak namun oleh kerana Greek datang dengan jumlah kapal yang lebih kecil maka Greek lebih terpukul dengan kemusnahan itu. Greek lebih terpukul selepas mendapat khabar bahawa mereka tewas dalam Pertempuran Thermopylae iaitu pertempuran darat menentang balatentera Xerxes I yang lain. Akhirnya mereka mengambil keputusan untuk berundur.

Dalam Pertempuran Salamis, kapal-kapal Parsi yang terlampau banyak menyebabkan ia sukar untuk diorganisasi ditambah pula terbunuhnya Ariabignes, komander sekaligus saudara kandung Xerxes sendiri menyebabkan tentera laut Parsi kucar-kacir. Banyak kapal Parsi yang musnah akibat dirempuh kapal-kapal Greek dan mereka berperang di atas kapal-kapal yang tertunda itu.

Artemisia turut menyertai pertempuran dengan mengetuai lima kapal perangnya sendiri dan juga tentera laut dari empat kota Greek yang tunduk dibawah Xerxes I iaitu Halicarnassus sendiri,  Cos,  Nisyros dan Calyndos. Kapal-kapalnya adalah antara yang terbaik dari segi reputasi. Herodotus, sejarahwan Greek menggambarkan Artemisia sebagai seorang yang bijak, berani dan berpengaruh dalam semua komander laut di bawah Xerxes.

Apabila melihat kedudukan semakin menyelebelahi Greek, Xerxes I yang menyaksikan pertempuran itu dari atas takhtanya di Gunung Egaleo mengarahkan baki kapal-kapal Parsi supaya berpatah balik.

Ketika kapal-kapal Artemisia juga berpatah balik menurut kapal-kapal Parsi yang lain. Ameinias, seorang kapten sebuah kapal Greek menyedari kehadiran Artemisia mula curiga dan cuba mengejarnya. Artemisia yang penuh muslihat, mengarahkan bendera Parsi diturunkan dan bendera mirip dari sebelah pihak Greek dinaikkan dan ini mengelirukan kapal Greek yang mengejarnya. Ketika tersepit di antara kapal-kapal Greek dan Parsi, Artemisia mengambil keputusan memusnahkan kapal sekutunya sendiri iaitu kapal-kapal Calyndos. Artemisia tidak mahu menghentam kapal-kapal Parsi kerana menyedari Xerxes memerhatikan dari jauh. Dengan ini kapal-kapal Greek menyangka kapal Artemisia adalah dari pihak mereka, manakala Xerxes pula menyangka Artemisia telah memusnahkan kapal-kapal musuh kerana kapal Calyndos memang mirip kapal Greek dan orang-orang Calyndos juga sememangnya sebangsa dengan orang Greek.

Artemisia pulang ke pangkuan Xerxes dengan membawa bersama mayat abang emperor Parsi itu, Ariabignes di hadapannya. Xerxes begitu terharu dengan pengorbanan dan kesungguhan wanita besi itu lantas menghadiahkan persalinan berupa baju besi Greek yang lengkap malah meminta nasihat darinya. Artemesia menasihatkan Xerxes supaya berehat dan membiarkan jeneral perangnya Mardonius meneruskan kempen perang ke tanah-tanah Greek.


Bila Babi-Babi Berterbangan Di Parlimen

Sesetengah anak muda di negara kita sering menggambarkan seseorang yang suka bercakap besar dengan frasa “kau kalau sembang, babi pun terbang” yang bermakna seseorang itu hanya pandai bercakap dan tidak pandai untuk melaksanakan tugasnya.

Tapi, lain pula yang terjadi di Taiwan pada tahun lalu. Pada suatu hari, ahli-ahli politik Taiwan berbincang mengenai isu daging babi yang sedang dititikberatkan pada ketika itu. Mereka berbincang dan kemudian berlakunya satu insiden yang menyebabkan babi-babi ini ataupun daging babi ini berterbangan di ruang parlimen itu.

Tetapi, mengapa?

Perkara ini bermula apabila presidennya, Tsai-Ing Wen mengumumkan bahawa Taiwan akan mengimport daging babi dari Amerika Syarikat bermula pada awal tahun ini. Namun, daging babi tersebut mempunyai ractop.amine yang telah diharamkan di Eropah dan China.

Walaubagaimanapun, tindakan itu mendapat kecaman dari parti pembangkang, Kuomintang Party (KMP) kerana ianya bakal memberi kemu.daratan kepada rakyat Taiwan dan mengingatkan semula bahawa beberapa tahun kebelakangan ini, Taiwan sering terpalit dengan isu makanan import.

Sejak sidang parlimen diadakan pada pertengahan September, pihak pembangkang sering mengadakan protes dengan menghalang salah seorang pemimpin tertingginya, Su Tseng-Chang untuk berbahas di parlimen mengenai perbentangan laporan pihak kerajaan.

Kemuncaknya, untuk memastikan Tseng-Chang boleh berucap pada sidang seterusnya, pihak kerajaan telah membuat penghadang di sekitar tempat di mana beliau dan berucap dan para ahli kerajaan yang lain membunyikan wisel dan menepuk tangan sepanjang Tseng-Chang berjalan dari pintu masuk ke tempat duduknya.

Pihak pembangkang pula mempunyai rancangan balas yang berbeza. Sebaik sahaja beliau memulakan ucapan, pihak pembangkang membaling daging-daging babi dan daging-daging babi itu berterbangan ke arah tempat duduk kerajaan, terutamanya Tseng-Chang. Pihak kerajaan kemudian membaling semula daging babi tersebut kepada mereka dan berlaku lah p.erang baling membaling daging babi ke arah antara satu sama lain.

Parti kerajaan, DPP, menyelar tindakan protes yang dilakukan oleh pihak pembangkang itu. Jurucakap mereka berkata, daging babi tersebut merupakan lebihan makanan yang tidak dihabiskan dan parlimen mula tercemar dengan baunya yang sangat busuk. Jurucakap pihak pembangkang, KMT pula membalas bahawa tindakan mereka itu sebagai simbol bahawa jika projek itu dijalankan, ianya memberi anc.aman kesihatan kepada rakyat Taiwan.

Sebenarnya, tunjuk perasaan dan protes di parlimen bukanlah sesuatu yang biasa di Parlimen Taiwan. Kejadian tersebut sedikit sebanyak mencalarkan imej Parlimen Taiwan di mata masyarakat global. Namun, apa yang pasti, politikus di Taiwan ini bukanlah hanya sekadar cakap sahaja, mereka betul-betul membuatkan babi-babi terbang ke pemimpin-pemimpin mereka.

RUJUKAN:

Thomson Reuters. (2020, November 27). Fists and pig guts fly in Taiwan parliament debate on U.S. pork. Reuters. https://www.reuters.com/article/us-taiwan-politics-idUSKBN2870G5.

Pig guts fly and opponents hog the floor in Taiwan debate over US pork. South China Morning Post. (2020, November 27). https://www.scmp.com/news/china/politics/article/3111631/fists-and-pig-guts-fly-and-opponents-hog-floor-taiwan.

The Jakarta Post. (n.d.). Pig guts fly in Taiwan parliament protest. The Jakarta Post. https://www.thejakartapost.com/news/2020/11/27/pig-guts-fly-in-taiwan-parliament-prote.st-.html.


Apa itu Jaundice Dan Kenapa Ada Orang Menjemur Bayi?

Pernah sekali pengajar saya memberitahu saya bahawa terdapat 1 kes dimana bayi yang mengalami jaundice dijemur di perkarangan rumah oleh ibunya. Tujuannya adalah untuk menurunkan kuning seperti kata orang-orang tua zaman dahulu.

Sadisnya, datuk kepada bayi itu telah secara tidak sengaja telah terlanggar cucunya itu kerana disangka ikan masin. Kebetulan keluarga itu memang menjalankan bisnes menjual dan mengeringkan ikan masin.

Apa itu Jaundice?

Jaundice adalah keadaan dimana kelihatan warna kuning yang ketara pada kulit dan mata bayi yang baru lahir. Jaundice biasa berlaku, terutama pada bayi yang baru lahir sebelum usia kandungan 38 minggu (Bayi premature).

Walaupun jaundice di kalangan bayi adalah perkara biasa yang akan terjadi kepada bayi yang baru lahir, tetapi seringkali masyarakat lebih tegar menggunakan petua yang kita sendiri tidak tahu kesahihan serta keberkesanannya seperti beri bayi minum air serbuk mutiara, beri bayi minum air anggur hitam dan sebagainya.

Terkadang petua orang tua-tua adalah berguna pada zaman mereka sebagai contoh menjemur anak di bawah matahari. Matahari di zaman dahulu tidak seperti di zaman sekarang dimana sinaran UV mampu merosakkan kulit.

Saya ingin menceritakan pengalaman saya bilamana anak saya telah mengalami prolonged jaundice. Anak saya mengalami jaundice selama kurang lebih sebulan (30 hari). Bacaan darahnya naik turun. Kuningnya pernah sekali terlihat hingga ke bahagian atas abdomen. Saya juga pernah menolak admission anak saya ke hospital kerana jaundice sedangkan bacaan sudah sampai 260 lebih.

Kebetulan semasa kejadian itu, masuk pula 1 unit ambulance dengan membawa seorang bayi berumur 8 bulan dengan perut kembung dan warna kulit tersangat kuning seperti diselaput kunyit. Sebagai staff kesihatan, sedikit sebanyak kita faham apa dibincangkan oleh doktor dan yang lain-lain. Pesakit itu mengalami severe jaundice kerana tiada pemahaman daripada keluarga berkaitan jaundice selain keengganan keluarga membawa anak ke klinik bagi memeriksa tahap jaundice anak mereka. Selain itu congenital billiary atresia juga penyumbang kepada perkara tersebut.

Sejurus melihat keadaan pesakit itu, automatik saya bertukar fikiran saya kerana khuatir perkara demikian boleh terjadi kepada anak sendiri. Hinggakan pakar kanak-kanak berkata kepada kami suami isteri “Nyaris saya ‘starlight’ dahi kamu suami isteri kalau betul-betul refuse admission!”

Jaundice dibahagikan kepada 3 kategori iaitu;

1) Jaundice Fisiologi

2) Jaundice Patologikal

3) Jaundice yang berpanjangan (Prolonged Jaundice)

Tanda-tanda Jaundice biasanya jelas kelihatan antara hari kedua dan keempat setelah lahir, biasanya berupa mata dan kulit yang menguning.  Kebiasaannya kita akan melihat Jaundice pertama kali adalah di wajah bayi. Jika keadaan berterusan, kita mungkin melihat warna kuning di matanya, dada, perut, lengan dan kaki.

Ibu-ibu boleh membuat penelitian awal sendiri terlebih dahulu di rumah selepas kelahiran. Mudah sahaja, letakkan bayi di bawah cahaya terang yang mencukupi:

~ Bayi berkulit cerah: Tekan di bahagian hidung atau dahi. Lepaskan secara perlahan-lahan. Apabila kesan tekanan jari anda menghasilkan warna pucat kekuningan, ianya menjadi tanda bayi anda memiliki masalah Jaundice.

~ Bayi berkulit gelap: Lihat pada mata putih atau gusi bayi. Apabila wujud kekuning-kuningan pada anak mata putih, ianya juga menjadi tanda bayi anda memiliki masalah Jaundice.

Apakah penyebab Jaundice?

Salah satu penyebab utama berlakunya jaundice disebabkan adanya bilirubin berlebihan (hiperbilirubinemia) di dalam sel darah bayi. Bilirubin merupakan sejenis bahan kimia yang membantu semasa penguraian sel darah merah berlaku. Biasanya, hati menapis bilirubin dari pembuluh darah dan melepaskannya ke saluran usus.

Ketika dalam kandungan ibu, hati ibu yang akan membuang bilirubin ini. Selepas kelahiran, bayi akan membuang bilirubin tersebut melalui hati mereka sendiri. Namun demikian, disebabkan hati bayi masih belum mampu sepenuhnya untuk melawan bilirubin ini, maka terjadilah Jaundice ini.

Bahkan, apabila bayi baru dilahirkan, sel darah mereka akan bertambah untuk mengangkut oksigen ke seluruh badan, kadangkala ginjal bayi yang masih belum kuat juga masih belum mampu untuk melawan biliribun secara berlebihan.

Kebiasaannya, apabila kandungan bilirubin mula meningkat dan Jaundice mula menyerang, ia akan bergerak bermula dari kepala, turun ke tengkuk, turun ke dada dan dalam keadaan yang kronik, ia akan mula bergerak sehingga ke jari kaki. Jaundice dalam keadaan bayi yang normal disebut jaundice fisiologi, dan biasanya muncul pada hari kedua atau ketiga kelahiran.

Penyebab lain jaundice adalah :

✅ Perdarahan dalaman (hemorrhage)

✅ Infeksi pada salur darah (sepsis).

✅ Infeksi disebabkan virus atau bakteria.

✅ Jangkitan semasa dalam kandungan (TORCHES).

✅ Masalah jangkitan pada salur kencing.

✅ Ketidaksesuaian antara darah ibu dan darah bayi (Bila ibu mempunyai Rhesus negative atau kumpulan darah ‘O’).

✅ Kelainan sel darah merah bayi.

✅ Trauma di kepala disebabkan oleh kelahiran secara forsep atau vakum.

✅ Masalah dengan enzim darah merah (G6PD)- Kekurangan enzim ini menyebabkan sel-sel darah merah tidak stabil apabila terdedah pada bahan-bahan tertentu.( Bagaimanapun tidak lebih dari 5% bayi mengalami masalah ini. Sekarang semua bayi akan diperiksa status G6PD nya sejurus selepas lahir).

✅ Masalah hati dan hempedu seperti biliary atresia / dubin johnson / neonatal hepatitis.

✅ Hormon tiroid yang rendah (hypothyrodism).

✅ Jaundice di sebabkan oleh susu ibu (setelah semua penyebab di atas telah di kenalpasti negatif)

Faktor risiko utama untuk penyakit jaundice adalah :

✔Kelahiran premature
Bayi premature mungkin tidak dapat memproses bilirubin secepat bayi normal. Kurang mengambil susu dan pergerakan yang sedikit pada usus menyebabkan Hal ini di bilirubin kurang dieliminasi (dikelurkan) dalam najis bayi.

✔Jenis darah
Jika jenis darah ibu berbeza dari bayi, bayi mungkin telah menerima antibodi dari anda melalui plasenta yang menyebabkan sel darah memecah lebih cepat.

✔Faktor penyusuan
Bayi yang mengalami kesulitan semasa menyusu atau tidak mendapat nutrisi yang cukup dari penyusuan akan menyebabkan dehidrasi dan rendah penyerapan kalori dan ini akan menyumbang kepada berlakunya penyakit Jaundice.

Komplikasi Akibat Jaundice

Penyakit kuning yang parah, jika tidak dirawat akan menyebabkan komplikasi serius. Antaranya;

✔Acute Bilirubin Encephalopathy

Bilirubin adalah racun bagi sel-sel otak. Jika bayi memiliki penyakit kuning yang parah, ada risiko bilirubin akan meresap ke otak (Acute Bilirubin Encephalopathy). Rawatan yang tepat dapat mencegah risiko kernicterus (jangkitan pada otak)

Tanda-tanda berikut mungkin menunjukkan Acute Bilirubin Encephalopathy dalam bayi dengan Jaundice;

– Lesu, sakit atau susah untuk bangun
– Menangis dengan keras
– Susah makan
– Demam
– Muntah

Apakah itu Kernicterus?

Kernicterus adalah sindrom yang terjadi jika Acute Bilirubin Encephalopathy menyebabkan kerosakan terus pada otak. Kernicterus dapat mengakibatkan:

– Gerakan yang tidak terkawal (athetoid cerebral palsy)
– Gangguan pendengaran
– Gangguan intelektual

Meskipun jarang terjadi komplikasi, rawatan yang lewat mampu menyebabkan kerosakan otak.

Di hospital-hospital kerajaan, kaedah rawatan untuk menurunkan kadar bilirubin dalam darah bayi dilakukan melalui;

1) Terapi Cahaya (fototerapi)

Bayi Anda akan diletakkan di bawah pencahayaan khusus yang memancarkan cahaya biru. Semasa dalam rawatan ini, bayi hanya akan dipakaikan pampers serta dipakaikan penutup pada mata. Terapi cahaya diberi secara terus ke kulit bagi tujuan memecahkan bilirubin supaya ia dapat dirembeskan sama ada melalui peluh, najis ataupun urin.

2) Blood Exchanged Transfusion (Pertukaran darah)

Kadar bilirubin yang dianggap bahaya bagi bayi baru lahir adalah melebihi 20 mg/dL (340 umol/L). Rawatan pertukaran darah adalah pilihan cara terakhir bagi mengelakkan terjadinya kerosakan otak. Kadar bilirubin untuk rawatan ini bergantung kepada banyak faktor termasuk usia bayi dan penyebab jaundis itu sendiri.
Antara langkah pencegahan jaundice dari berlalu adalah dengan memastikan proses penyusuan bayi berjalan dengan lancar. Beri susu kepada bayi 2-3 jam sekali termasuk waktu malam. Jika memberikan susu formula, seeloknya berikan bayi susu sekitar 1-2 auns 2-3 jam sekali. Elakkan dari membiarkan bayi tidur sahaja kerana apabila bayi tidur, proses penyusuan akan terganggu.

Bayi anda mungkin sihat apabila;

? Bayi anda cukup bulan dan tidak berisiko untuk terjadi jaundis yang teruk.

?Jaundis terjadi selepas 48 jam selepas lahir dan tiada peningkatan jaundis yang teruk.

?Bayi anda sihat dan aktif.

Jangan ambil ringan apabila;

❗Air kencing bayi berwarna kuning pekat seperti warna air teh O

❗Bayi demam, sawan dan badannya kejang.

❗Najis bayi berwarna putih bukannya kuning seperti bayi lain. Ini bermakna saluran hempedu bayi tersekat.

Bawalah bayi ke klinik atau hospital berdekatan supaya ujian darah dapat dilakukan dan pengesanan serta perawatan awal boleh diambil. Doktor, jururawat, penolong pegawai perubatan serta lain-lain bukan saja-saja mahu mencucuk bayi anda dan mengambil darah mereka. Segala tindakan yang diambil adalah untuk membantu proses perawatan yang berkesan.

Nur Nabiila Masfuzah Binti Abdullah
Jururawat Terlatih
Artikel ini pernah disiarkan di Medical Mythbusters Malaysia.


Reviu Siri TV Bersejarah : The Three Kingdoms (2010)

Jika anda seorang peminat sejarah Tiga Kerajaan di China yang menjadi peristiwa penting sepanjang fasa kejatuhan Dinasti Han yang berusia 400 tahun lamanya, mustahil anda tidak pernah menonton siri televisyen ini.

“W*r Of Three Kingdoms” (atau lebih dikenali sebagai The Three Kingdoms sahaja) adalah sebuah siri drama bersejarah bahasa mandarin yang mula ditayangkan pada 2 Mei 2010, menceritakan kronologi perjalanan kisah yang digarap dari novel Romance of Three Kingdoms dan mengambil sumber rujukan sebenar dari Record Of Three Kingdoms.

Siri ini menyajikan sebahagian sejarah, sebahagian legenda, dan sebahagian mitos yang diromantiskan secara dramatis melalui kisah para panglima per*ng dan para pengikutnya, yang berusaha untuk menggantikan zaman kegemilangan Dinasti Han yang kian merosot, dianggap tidak relevan lagi atau berusaha untuk memulihkannya kembali.

Walaupun novel asalnya mer*ngkumi penglibatan beratus-ratus watak, fokusnya yang utama adalah tentang tiga blok kuasa yang terbentuk dari sisa-sisa perpecahan Empayar Dinasti Han, dan akhirnya akan membentuk tiga negara iaitu Cao-Wei, Shu-Han, dan Wu Timur.

Kisah ini membahaskan plot, perjuangan untuk kepentingan peribadi,  taktikal ketent*raan, pengkhiantan, dan perjuangan kerajaan-kerajaan ini untuk mencapai dominasi menjadi kuasa hegemoni selama hampir 100 tahun lebih.

Siri ini diarahkan oleh Xixi Gao dan diterbitkan oleh Xiaoming Yang, lokasi penggambarannya tertumpu di sekitar tanah besar China. Siri 95 epidod ini menampilkan berpuluh-puluh pelakon utama dan beratus-ratus pelakon tambahan.

Hampir keseluruhan plot dan jalan ceritanya adalah berdasarkan novel Romance Of Three Kingdoms karya Luo Guanzhong ketika era Dinasti Ming. Siri televisyen ini juga telah mer*ngkul dua anugerah industri tempatan dan tiga anugerah antarabangsa.

Sebenarnya penulis sangat jarang berminat untuk menonton drama bersiri sehinggalah siri ini menarik perhatian penulis hingga berjaya menonton di Youtube dari awal hingga akhir sebanyak 95 episod. Jadi, maaflah kalau penulisan kali ini hambar sebab memang ini kali pertama buat reviu filem/drama tv.

Penulis beranggapan produksi ini hampir sempurna dengan hanya beberapa kekurangan kecil di sana sini, yang sukar untuk dijelaskan kerana seperti yang dimaklumkan, penulis amat jarang menonton siri televisyen sebelum bertemu The Three Kingdoms.

Setakat ini, ini mungkin drama buatan Asia yang terpanjang yang ditonton hingga kini, kualiti produksi, kesan khas, solekan dan latarnya tidaklah sehebat filem Hollywood atau siri televisyem kegemaran penulis dari Turki seperti Dirilis Ertugrul.

Namun, siri dari China ini boleh dikagumi memandangkan kita boleh meneka dengan mudah kos perbelanjaan produksi ini hanya dengan menonton episod pertama. Jumlah pelakon tambahan yang ramai menjadi penyumbang yang besar untuk siri ini kerana kesan khas mereka agak tidak realitik.

Kadang kala siri TV bergenre peper*ngan akan menyelitkan 2-3 adegan pertemp*ran untuk satu episod dengan beberapa pelakon tambahan dan sentuhan kesan khas untuk menjadikannya kelihatan epik seperti siri Game Of Thrones.

Tetapi dengan The Three Kingdoms, visual barisan tent*ra / pasukan berkuda yang ditonjolkan di latar belakang, sama ada dengan ekstra sebenar atau kesan CGI, ia benar-benar membuat kita merasa seperti ada 50,000 tent*ra dibawah perintah seorang panglima.

Namun, terdapat ulasan penonton lain yang mengeluh kerana terdapat terlalu banyak tokok tambah dan watak wanita dalam cerita ini terlalu ramai, kerana sumber asal dari novel tidak banyak menyebut tentang peranan wanita.

Tetapi, kita harus faham, sumber dari novel itu sendiri adalah bersifat karya fiksyen yang digarap bagi mengembalikan pengetahuan tentang sejarah Dinasti Han dan meningkatkan semangat kebangsaan kaum Han pra-Dinasti Ming dalam perjuangan menentang penjajahan Mongol (Dinasti Yuan).

Dan untuk mengarah drama bersiri ini tidak boleh bergantung sepenuhnya kepada rekod sebenar Hikayat Tiga Kerajaan kerana tidak semua khazanah penting itu berjaya diselamatkan.

Tentang watak wanita, sudah tentu masih ada elemen dominasi lelaki sepanjang cerita tetapi begitulah keadaannya ketika itu. Tetapi tidak salah untuk menghargai perbezaan kerana kita dapat melihat sisi kecil dari perspektif wanita mengenai sesuatu peristiwa penting.

Aspek lain yang benar-benar menarik perhatian penulis adalah bagaimana watak-watak utama digambarkan. Mereka lebih semula jadi dan realistik, gaya karakter yang ‘catchy’ memudahkan pemahaman jalan cerita walaupun kadang-kadang mereka boleh menjadi sedikit dramatik, tapi dramatik adalah perkara biasa dalam drama China.

Secara keseluruhan watak mempunyai aspek yang berbeza dengan keperibadian mereka.  Mereka boleh menjadi naif, sombong, keras kepala, ringan hati, cerdas, kelakar, dan lain-lain, penampilan sentiasa berubah seiring kemajuan setiap episod. Penulis cukup berpuas hati dengan watak Cao Cao yang dilakonkan Chen Jianbin, seorang pelakon etnik Hui beragama Islam dalam siri ini.

Pelakon ini mempunyai aura yang unik dan semulajadi yang menjadikan watak itu tidak dapat dilupakan. Gaya ketawanya sentiasa terngiang-ngiang di telinga, kelicikan, pandangan politik dan sifat dominannya itu menjadikan Cao Cao seolah-olah watak paling utama (sebenarnya watak antagonis) dalam siri ini walaupun Cao Cao akhirnya dimatikan di pertengahan episod sesuai dengan perjalanan sejarah.

Sima Yi adalah satu lagi karakter tokoh yang terkenal, yang pada asalnya berkhidmat di bawah Cao Cao sebagai penasihat ketent*raan yang selekeh, pemabuk, tetapi licik. Watak ini menjadi antara “wow factor” untuk siri ini jika kita memerhatikan bagaimana dari seorang pemabuk yang gemar menipu berjaya mendaki hirearki pemerintahan hingga berjaya menjatuhkan kerajaan Cao-Wei yang merupakan legasi bekas majikannya sendiri.

Watak Sima Yi juga merupakan watak penutup untuk siri ini di mana berdasarkan sejarah, cucunya yang bernama Sima Yan menubuhkan Dinasti Jin sekaligus mengakhiri kerajaan Cao-Wei yang tidak sempat menamatkan sepenuhnya riwayat Dinasti Han, dan ia dilaksanakan oleh kerabat Sima, satu kuasa yang baru hendak menonjol.

Namun antara perkara yang boleh membuatkan penulis merasa bosan adalah adegan petarungan atau pertempuran yang terlalu panjang. Mungkin babak perlawanan antara Liu Bei, Guan Yu dan Zhang Fei menentang Lu Bu adalah babak tempur terpanjang.

Namun, jika anda seorang yang baru hendak mengenali sejarah Tiga Kerajaan, anda disarankan membaca novel Romance of Three Kingdoms terlebih dahulu. Kerana pada permulaan siri ini hanya mener*ngkan secara ringkas bagaimana kisahnya bermula tanpa kronologi secara drama.

Jika anda mengikuti dari awal perkembangan sejarah Tiga Kerajaan, anda akan merasa pelik kerana tiada penerangan tentang Pember*ntakan Serban Kuning, permulaannya terus lompat ke era Dong Zhuo mengawal Maharaja Xian, anda mungkin akan pening sedikit.

Tetapi siri ini sangat mudah difahami dengan cepat jika anda fokus kepada watak dan dialog.  (Dan percayalah, ada banyak hal yang perlu diperhatikan, yang mungkin memerlukan ulang tayang kedua jika anda terlepas sesuatu).

Sejarah dan pengenalan mengenai permulaan Liu Bei, juga tidak diselitkan, dan kita tidak akan dapat melihat bagaimana dia bertemu dengan adik beradik “baiah” nya.

Sebab itu Cao Cao mungkin lebih sesuai dianggap sebagai watak utama kerana dari awal episod telah diterangkan bagaimana Cao Cao bangkit dari seorang komander kavalri hingga ditabalkan sebagai Maharaja Wu Dari Wei selepas kemangkatannya.

Siri ini mungkin terbaik dari segi susunan muzik latar, pelakon, landskap, dan skrip yang diilhamkan. Tetapi, apa yang penting, dari segi saintifik, untuk menyampaikan kisah yang sangat kuno tentang sejarah China dengan cara yang terbaik dan grafik yang hebat adalah satu projek yang amat besar.

Tetapi ambisi untuk menerbitkan karya yang besar bukanlah perkara utama dalam kes siri tv sejarah sebegini kerana alat teknikal atau prestasi pelakon yang mantap juga merupakan kepentingan karya propaganda, inilah ramuan rahsia untuk produksi ini.

Visual yang realistik dan adegan pertarungan yang epik serta nuansa setiap keperibadian watak tidak lagi menjadi sandaran sekiranya jalan cerita sebuah drama sejarah berjaya menyusun kronologi dengan cara yang mudah difahami seperti Three Kingdoms ini (walaupun tidak sempurna).

Jadi secara keseluruhannya siri ini adalah adaptasi yang luar biasa untuk sebuah novel popular. Namun harus diakui bahawa jika penulis bukan seorang penggemar sejarah Three Kingdoms, penulis tidak mungkin akan menyedari sebarang tokok tambah yang jauh dari fakta sejarah atau tidak (setelah mengulangi penelitian fakta sejarah, ada sedikit sahaja fakta yang terpesong).

Namun, jika anda merasa tidak berpuashati lagi dengan penceritaannya, cubalah bermain permainan video Dynasty Warriors dan anda akan dapat membezakan di mana titik gambaran yang tepat dan fiksyen. Tetapi jika anda gemarkan real-politic, variasi watak, taktikal militari, penulis sangat mengesyorkan siri ini.

Lebih-lebih lagi siri ini juga ditayangkan ketika makam Cao Cao baru ditemui dan demam permainan video Dynasty Warriors sedang melanda sekitar tahun 2009-2010.

Penulis boleh memaafkan jika produksi kekurangan sedikit aspek seni kesan khas, kerana perkara utama yang dicari dalam siri yang bagus sebegini adalah jalan cerita yang mengalir dengan baik seiring dengan fakta sejarah, watak-wataknya sesuai dengan apa yang digambarkan dari rekod sejarah dan novel, dan kalau boleh, pelbagaikan props dan kostum, produksi ini kelihatan kekurangan bajet untuk menyediakan kostum.

ami

Walau bagaimanapun, sesungguhnya penulis sendiri telah mengulang tonton siri ini sebanyak tiga kali kesemua 95 epidod semenjak kali pertama menontonnya pada 2012. Anda boleh menonton siri ini dengan membeli set DVD atau tonton siri yang lengkap dengan sarikata bahasa Inggeris di Youtube.


Pembunuh George Washington

George Washington, tanpa ragu, merupakan salah
satu tokoh sejarah dunia yang paling terkenal. Beliau berkhidmat sebagai
Panglima Tentera Darat Benua semasa Perang Kemerdekaan Amerika, memimpin
konvensyen 1787 yang merangka Perlembagaan Amerika Syarikat, bahkan merupakan
salah seorang Bapa Pengasas Amerika Syarikat, dan berkhidmat sebagai presiden
pertama Amerika Syarikat dari tahun 1789 hingga 1797.

Persaraan dan tahun-tahun terakhir

Pada tahun 1797, setelah berkhidmat dua penggal
sebagai presiden, Washington enggan berkhidmat untuk penggal ketiga dan
memutuskan untuk bersara. Wasiat terakhirnya, dia menasihatkan warga Amerika
untuk melihat diri mereka sebagai unit yang bersatu padu dan menghindari parti
politik, dia juga mengeluarkan amaran khusus untuk waspada terhadap perhubungan
dengan negara-negara lain. Wasiat itu masih dibaca setiap bulan Februari di
Senat Amerika Syarikat untuk memperingati ulang tahunnya.

Selepas bersara, Washington kembali ke rumahnya di Mount Vernon dan memutuskan untuk menumpukan sepenuh perhatiannya kepada ladangnya dan kepentingan perniagaan lain, termasuk penyulingan.

Hari terakhir Washington

Washington menghabiskan hari-hari terakhir beliau
di ladangnya. Pada hari Khamis, 12 Disember 1799, dia memeriksa ladangnya
dengan menunggang kuda. Cuaca sangat buruk, dan Washington menghabiskan
beberapa jam di salji, hujan batu, dan hujan ais. Apabila dia pulang ke rumah,
dia sejuk dan basah lecun, tetapi enggan menukar baju basahnya kerana dia sudah
lewat untuk makan malam, dan dia tetap dalam pakaian basah sepanjang makan
malam tersebut.

Pada keesokan petang, Washington mengalami batuk
dan hidung berair. Dalam masa yang sama, suaranya menjadi sangat serak. Dia
kemudian bangun pada jam 2 pagi pada 13 Disember, dengan menggigil dan mengeluh
sesak nafas. Isterinya Martha menyatakan bahawa dia hampir tidak boleh bercakap
dan mahu menghubungi doktor. Walau bagaimanapun, Washington enggan memandangkan
Martha baru-baru ini sakit dan dia tidak mahu Martha menghadapi masalah cuaca
yang buruk untuk mendapatkan bantuan perubatan.

Keesokan harinya, Martha meminta pembantu
suaminya, Kolonel Tobias Lear, datang dan berjumpa dengannya. Terkejut dengan
keadaannya, Tobias segera meminta doktor peribadi Washington, Dr. James Craik.
Beliau juga memanggil pengawal harta pusaka, George Rawlins, yang jugak pakar
dalam prosedur bloodletting.

Keadaan Washington terus merosot dengan cepat,
dan tekaknya menjadi sangat menyakitkan, dan dia mengalami demam. Pada ketika
ini, Rawlins memutuskan untuk mengeluarkan seperempat sel darah Washington.
Berikutan prosedur itu, Lear memberinya tonik molase, mentega, dan cuka, yang
membuatkan Washington tercekik ketika dia cuba meminumnya.

Rawatan
perubatan dan kematian Washington

Selain Craik, dua orang doktor lain juga
dipanggil, Dr. Gustavus Brown dan Dr. Elisha Dick. Craik dan Brown merasakan
bahawa Washington menderita ‘quinsey’, yang merupakan koleksi nanah di belakang
tonsil. Dick merasakan keadaannya lebih serius dan didiagnosis sebagai
‘keradangan ganas dari kerongkong’. Sepanjang hari, ketiga-tiga pakar perubatan
dan Rawlins mengeluarkan hampir dua setengah liter darah dari Washington.

Ini adalah kira-kira 40 peratus daripada jumlah
jumlah darah dan dalam perubatan moden akan menjadi kejutan hipovolaemik,
keadaan ekstrem yang berbahaya dan mengancam nyawa yang memerlukan pemindahan
darah sebagai rawatan.Tidak mengejutkan, ini sedikit untuk memperbaiki keadaan
Washington, dan kemudian kembali teruk. Rawatan seterusnya yang dilakukan oleh
tiga pakar perubatan itu adalah untuk menggunakan cantharidin ke kerongkongnya.
Cantharidin adalah ejen melepuh yang berasal dari kumbang yang dikenali sebagai
Spanish Fly.

Cantharidin tersebut menyebabkan luka yang teruk,
dan hanya menyebabkan keradangan tenggorokan yang teruk lagi. Pasukan perubatan
kini menjadi terdesak, dan mereka memutuskan untuk melakukan pengeluaran darah
lebih lanjut. Selepas pengalihan darah tambahan ini, mereka kemudiannya memberi
enema, dan kemudian memberi emetik untuk membuatnya muntah. Ini membuat
Washington kekurangan air yang banyak dalam badan, dan dengan kombinasi
hipovolemia sebelum ini, membawa Washington lebih dekat ke pintu kematiannya.

Dengan keadaan Washington yang makin teruk,
doktor membuat keputusan untuk mengeluarkan lagi darah daripada badan
Washington, yang terbukti menjadi tindakan akhir mereka, dan kemudian pada
petang itu dia akhirnya meninggal pada umur 67. Washington dihormati dan
dikagumi, dan kematiannya disambut dengan kesedihan di seluruh dunia.
Pengebumiannya telah diadakan pada 18 Disember 1799 di Mount Vernon.

Perarakan memorial diadakan di bandar-bandar
besar di seluruh Amerika Syarikat. Di Perancis, Napoleon Bonaparte mengarahkan
sepuluh hari berkabung di seluruh negara, dan kapal-kapal Armada Saluran
Tentera Laut Diraja British menurunkan bendera mereka setengah tiang untuk
menghormati pemergiannya.Jadi, apa yang sebenarnya membunuh George Washington?

Penyebab kematian Washington telah dibahaskan
sejak beberapa tahun lalu. Pada hari-hari selepas kematiannya, akaun yang
diterbitkan oleh Craik dan Dick menyatakan bahawa mereka merasakan bahawa
gejala-gejalanya selaras dengan ‘cynanche trachealis’, satu istilah era yang
digunakan untuk menggambarkan keradangan yang teruk struktur-struktur saluran
atas pernafasan. Pelbagai diagnosis telah dicadangkan, termasuk croup,
streptococcal sepsis, Ludwig’s angina, and Vincent’s angina. Mungkin diagnosis
yang paling mungkin adalah difteria, yang disarankan oleh Dr David Morens dalam
artikelnya di New England Journal of Medicine.

Dipteria adalah jangkitan yang disebabkan oleh
bakteria Corynebacterium diphtheriae yang menyebabkan banyak gejala yang
didokumenkan oleh Washington, termasuk sakit tekak, suara serak, kesukaran
menelan dan bercakap dan sesak nafas. Ia juga tidak diragukan lagi bahawa
rawatan perubatan primitif yang diterima oleh Washington sangat menyumbang
kepada kematiannya, terutamanya kehilangan darahnya yang sangat banyak. Ada
kemungkinan bahawa tanpa rawatan perubatan yang dia terima Washington mungkin
boleh selamat dan pulih.

Sudah tentu, ini adalah sesuatu yang tidak akan kita tahu dengan pasti.

Artikel sumbangan Imran Razak untuk The Patriots.


William Tell: Hero Nasionalis Switzerland Yang Lagenda

William Tell adalah hero lagenda yang orang Switzerland banggakan. Mengikut lagenda, Tell adalah penembak tepat (marksman) menggunakan senjata panah bernama crossbow yang telah membunuh pegawai kota Altdorf yang diktator iaitu Albrecht Gessler. Tell kemudian menggalakkan warga kota untuk melakukan pemberontakan terhadap kerajaan Austrian dukes of the House of Habsburg, bersekutu dengan warga daerah Schwyz dan Unterwalden untuk melawan invasi tentera kerajaan asing, dan menubuhkan kerajaan Kesatuan Swiss (Swiss Confederacy), iaitu kerajaan pertama orang Swiss

Kisah Tell pertama kali ditulis dalam judul buku White Book of Sarnen oleh Hans Schriber, seorang setiausaha pegawai daerah Obwalden. Buku tersebut mengisahkan tentang perjanjian Rütli tentang penubuhan Kesatuan Swiss dan Tell yang memulakan pemberontakan orang Swiss atau Burgenbruch.

Sumber kedua yang menceritakan tentang Tell iailah lagu yang bernama Tellenlied  yang digubah pada 1470-an. Lagu ini menceritakan tentang lagenda Tell yang mengasaskan Kesatuan Swiss, menggelarnya sebagai ‘first confederate’. Lagu tersebut diteruskan dengan aktiviti ‘apple shot’ Tell, persediaan untuk membunuh Gessler, dan melarikan diri dari diburu orang Gessler.

Apple shot adalah aktiviti penembak tepat Eropah bertujuan untuk mengasahkan ketepatan menembak menggunakan busur dan panah serta crossbow. Buah epal diletakkan ke atas kepala seseorang, kemudian dengan jarak yang tertentu, penembak tepat berusaha untuk menyasarkan epal itu dengan senjata panah mereka miliki.

Aegidius Tschudi, sejarahwan Switzerland mengembangkan kisah Tell pada 1570. Tschudi menambah maklumat lebih dalam buku White Book itu. Tambahan maklumat itu adalah tempat asal Tell di Bürglen, daerah Uri, penceritaan sebenar pembunuhan Gessler yang bertarikh 18 November 1307 dan kematian Tell pada tahun 1354. Tell versi Tschudi ini mempengaruhi orang kerajaan Kesatuan Swiss dan menguatkan kepercayaan tentang kewujudan William Tell ini.

Dalam versi Tschudi, William Tell adalah orang yang kuat, pendaki gunung, dan mahir menggunakan crossbow. Pada zamannya, daerah Uri dikuasai oleh kerajaan Austria di bawah pemerintahan House of Habsburg. Albrecht Gessler dilantik sebagai pengawai arahan (Vogt) Austria di Uri. Pada pertama kali Gessler menjejakkan kaki di kota Altdorf, dia mengarahkan pengawal untuk membina sebuah tiang dalam rimbunan pokok linden. Siap tiang itu dibina, dia meletakkan topinya di hujung tiang dan memaksa rakyat kota untuk menunduk ketika lalu di hadapan tiang itu. Ini adalah cara Gessler ‘mengawal’ para penduduk yang berada dalam kekuasaan Austria.

Ketika William berjalan dengan anak lelakinya, Walter di kota Altdorf, pengawal bawahan Gessler menahannya kerana dia tidak tunduk akan tiang topi Gressler. Gessler berniat untuk mengenakan hukuman mati kepada Tell tetapi dia sedar akan kehebatan Tell sebagai penembak tepat. Jadi, dia menyuruh Tell untuk melakukan Apple shot terhadap anak lelakinya. Tell turut dan membuat cubaan pertama menyasarkan epal di atas kepala anaknya. Apple shot berjaya dengan membelahkan epal tersebut hanya sebatang panah.

Gessler perasan bahawa Tell secara sembunyi mengeluarkan dua batang panah dari crossbow-nya. Gessler bertanya akan kelakuan aneh itu namun Tell tidak menjawab, setelah Gessler menyatakan yang dia tidak akan melasanakan hukuman mati kepadanya, Tell memberitahu bahawa jika dia terbunuh anaknya dari Apple Shot, panah yang dikeluarkan itu akan menjadi tembakan kedua kepada Gessler. Gessler bengang kemudian mengenakan Tell hukuman penjara seumur hidup, berbeza dari hukuman asal.

Tell terus dibawa ke penjara di bawah istana Küssnacht menggunakan bot Gessler. Ketika ribut melanda, para pengawal kerisauan akan keadaan bot mereka. Para pengawal kemudian meminta Gessler untuk membuka ikatan Tell kerana Tell mahir mengurus bot sekaligun menyelamatkan sereka dari rebut. Gessler mengalah dan membenarkan Tell untuk mengurus bot. Tell mengarahkan para pengawal untuk mendarat di kawasan berbatu. Setelah bot tersebut tiba di kawasan berbatu, Tell melarikan diri. Tempat Tell melarikan itu kemudian dinamakan sebagai “Tellsplatte”.

Tell dengan pantas berlari melintasi desa-desa kecil menuju ke Küssnacht sambil dikejar oleh Gessler dan pengawalnya. Tiba di persimpangan jalan ke Küssnacht, Tell membunuh Gressler denga panah keduanya. Inilah peristiwa yang memaksa rakyat memberontak kemudian menubuhkan Kerajaan Kesatuan Swiss. Pada 1315, Tell berperang dengan Austria dalam Perang Morgarten dan meninggal dunia pada tahun 1354 kerana terbunuh apabila menyelamatkan seorang kanak-kanak dari terjun di Sungai Schächental, Uri.

Kisah William Tell ini popular dalam abad ke-19 dan Perang Dunia Kedua (WWII) di mana Tell menjadi tokoh simbolik kepada perlawanan terhadap pemerintahan tirani bagi Switzerland dan negara Eropah lain. Pemuisi Perancis, Antoine-Marin Lemierre menulis sebuah drama mengenai Tell pada 1766, kemudian dipersembahkan pada 1786. Drama ini mempunyai unsur sejarah Perancis dalam kisah Tell sebagai pahlawan menentang pemerintahan tirani. Para revolusioner Perancis terpesona akan perwatakan Tell yang membina Republik Helvetic (dalam drama tersebut) sampaikan kapal perang Perancis kelas Tonnant dinamakan sebagai Guillaume Tell.

Kisah Tell versi Tschudi yang disemadikan dalam buku Chronicon Helveticum menjadi sumber rujukan sejarah sehingga pada kurun ke-19 Masihi. Seperti Johannes von Müller, sejarahwan Switzerland yang bertanggungjawab menjadikan kisah Tell sebagai sebahagian dari sejarah Swiss dalam buku History of the Swiss Confederation.

Sebenarnya banyak contoh untuk memperlihatkan bagaimana William Tell yang hanya wujud dalam tulisan rakyat Swiss mempengaruhi warga Eropah untuk menjadi nasionalis. Contoh yang popular adalah persembahan Wilhelm Tell arahan Friedrich von Schiller, sejarahwan dan pemuisi Jerman terkenal pada akhir abad ke-18. Sebenarnya Wilheim Tell adalah karya yang mempersembahkan kisah Tell versi Jerman dan dirujuk kepada karya Tschudi yang dikumpul oleh sahabatnya iaitu Johann Wolfgang von Goethe. Setelah Wilhelm Tell dipersembahkan di Weimar, Jerman pada 17 Mac 1804, ia menjadi rujukan utama kepada para revolusioner Amerika sebagai sumber kekuatan dalam membebaskan kerajaan Amerika.

Tahun 1858, Komuniti Kolonisasi Swiss (Swiss Colonization Society), kumpulan immigrant Swiss dan Jerman di US membina sebuah kota komuniti mereka sendiri yang berada di Perry Country, Indiana. Nama asal kota komuniti itu adalah Helvetia’ kemudian menukarkan kepada Tell City sempena memperingati wira Swiss lagenda itu. William Tell bersama Apple Shot dia menjadi simbolisme terjadap kota tersebut sehingga tugu gangsa Tell bersama anak lelakinya turut dibina.

Di Switzerland pada 1895, Richard Kissling memenangi dalam suatu pertandingan peringkat nasional dan diberi peluang untuk membina monumen di kota Altdorf. Richard memilih William Tell sebagai monumen kerana kota tersebut adalah kota ‘kelahiran’ lagenda Tell. Tugu Tell diukir sebagai seorang petani yang bertubuh sasa dan tinggal di pergunungan, tangan kanannya memikut crossbow manakala tangan kirinya memegang lembut bahu anaknya, Walter. Tugu wira ini kemudian menjadi popular dalam kalangan masyarakat Swiss sendiri.

Pengaruh William Tell sebenarnya tidak tertakluk kepada rakyat Swiss dan Jerman, malah Tell mempengaruhi seseorang tokoh yang pernah mengkucar-kacirkan dunia dalam perluasan empayar kaum Aryan-nya. Tokoh itu semestinya Adolf Hitler. Hitler terpesona akan kisah Tell karya Schiller sehingga beliau menyalin kisah tersebut dalam buku Mein Kampf. Pernah Hitler membenarkan syarikat produksi Swiss/German untuk membuat persembahan Tell dan menjadikan isteri Hermann Göring (ketua tentera N4Z1 berpengaruh), Emmy Sonnemann berlakon sebagai isteri Tell namun pada 3 Jun 1941, persembahan itu Hitler sendiri batalkan tanpa sebab, berkemungkinan ia berkait dengan kegagalan membunuh Hitler oleh pemuda Swiss bernama Maurice Bavaud.

Inilah contoh-contoh di mana masyarakat Eropah begitu mengagumi William Tell yang memberontak demi kebebasan kaumnya dari penjajahan. Namun begitu, adalah William Tell ini wujud dalam lipatan sejarah? Benarkah tulisan-tulisan mengenai Tell ini adalah benar?

François Guillimann, sejarahwan dan penasihat maharaja Habsburg Rudolph II mengutus surat kepada Melchior Goldast, pengumpul dokumen sejarah zaman pertengahan Jerman pada 1607. Surat itu berisi tentang kewujudan William Tell dan apabila Guillimann mengkaji lebih mendalam, ia berupa dongeng belaka.

Sebenarnya bukan sahaja Guillimann mempertikai kewujudan Tell, sejarahwan lain juga turut sama mempertikai namun perdebatan tentang William Tell sebenar tidak berapa popular dalam kalangan masyarakat Swiss kerana kisah Tell telah lama menjadi budaya dalam masyarakat tersebut. Karya Wilheim Tell oleh Schiller telah banyak mempengaruhi masyarakat Swiss dan Tell diambil sebagai ‘hero kebangsaan’ dan pengasas Kesatuan Swiss sejak awal abad ke-19 Masihi. Tahun 1 Ogos 1891, msyarakat Swiss menyambut Hari Kebangsaan Swiss dengan memperingati perjuangan Tell. Sambutan hari kebangsaan itu sehingga kini masih disambut dengan peringatan yang sama.

Maka, William Tell hanyalah mitos separas dengan mitos orang dewa-dewi Norse dan Yunani Kuno. Tapi mitos ini tidak menghalang warga Switzerland untuk mempercayai dan mengamati perjuangan Tell membebaskan rakyat Swiss dari cengkaman Austria. William Tell-lah pejuang nasional orang Swiss!

Setiap artikel saya mengenai tokoh-tokoh luar negara mesti saya selitkan tentang permainan mobile game FGO(Fate/Grand Order). Dalam FGO, William Tell hadir sebagai Servant berkelas Archer. William Tell dari FGO adalah lelaki pertengahan umur dan memegang senjata gabungan sniper dan crossbow. Penggunaan senjata tersebut seiring dengan sejarahnya sebagai marksman lagenda.

RUJUKAN:

Bergier, Jean-François. Wilhelm Tell: Realität und Mythos. München: Paul List Verlag, 1990.

Everdell, William R. “William Tell: The Failure of Kings in Switzerland,” in The End of Kings: A History of Republics and Republicans. Chicago: University of Chicago Press, 2000.

Head, Randolph C. “William Tell and His Comrades: Association and Fraternity in the Propaganda of Fifteenth- and Sixteenth-Century Switzerland.” in The Journal of Modern History 67.3 (1995): 527–557.

Rochus von Liliencron, Historische Volkslieder der Deutschen, vol. 2 (1866), no. 147, cited by Rochholz (1877), p. 187; c.f. Bergier, p. 70–71.


PBAKL2023: Kanak-Kanak

Yang paling kami rindui ketika PESTA BUKU ANTARABANGSA KUALA LUMPUR ialah kehadiran para pelajar sekolah yang muda-mudi, memborong buku-buku kami. Terharu kerana melihat semangat mereka yang cintakan ilmu pada usia muda.

Dada kami akan berapi dengan penuh pengharapan, mengharapkan bahawa ilmu-ilmu yang kami tanamkan dalam dada mereka, akan tumbuh mekar menjadi bunga-bunga bangsa yang akan menyemai benih kemajuan peradaban. Kini, PBKAL kembali lagi untuk tahun 2023 bagi tempoh 26 Mei sehinngga 4 June ini.

Kami juga kembali dengan berdagang buku di reruai bernombor 4026-4028, 4050-4052 di Dewan Tun Razak 4 di PWTC. Kami tak sabar nak jumpa generasi-generasi anak muda yang baru, yang datang dari jauh demi kelazatan ilmu yang hanya boleh ditelan dari helaian buku-buku ilmu! Jom jumpa di sana.


Kota Batman

WATAK super hero ikonik Batman sudah tentu tiada yang tidak mengenalnya
memandang ianya sudah sebati di dalam setiap jiwa pencinta dunia superhero. Dan
yang pasti ramai sudah mengetahui bahawa watak ikonik ini didodoikan menjelma
hanya di sebuah bandar yang dikenali sebagai “The Gotham City”. Namun disebalik
cerita kota yang menjadi milik Batman atau manusia kelawar ini sebenarnya ada
sebuah kota yang benar-benar wujud di dunia nyata yang dikenali sebagai Kota Batman,
lokasinya pula nun terletak di Negara Turki.

Kota Batman merupakan salah satu daripada kota-kota kecil yang terletak di wilayah Anotalia iaitu yang berkedudukan tenggara dalam negara Turki.  Satu kota yang menyimpan 1001 sejarah lama negara Turki ini mendapat namanya daripada satu sungai yang dikenali dengan nama Sungai Batman.  Sungai Batman juga menjadi penanda sempadan yang memisahkan wilayah Anatolia dengan Diyarbakir.

Apabila kita menyelak tabir sejarah setiap kota yang berada di Turki, sudah tentu tidak boleh lari dari perkaitannya dengan Kerajaan Uthmaniah dulu-dulu.  Dan begitulah juga Kota Batman apabila sejarah panjangnya bermula sekitar kurun 700 masihi lagi dengan orang-orang Arab sudah mula membanjiri buminya.  Tatkala empayar Seljuk yang berpusat di Oghuz, Turks mula menebarkan pengaruh maka Batman juga tidak terkecuali.

Sekitar tahun 1243, empayar Mongol yang berpusat di China sudah mula memerangi sultan-sultan Seljuks yang bersemayam di sekitar wilayah Anatolia.  Satu persatu wilayah Anatolia menjadi milik orang Mongol pada masa itu.  Dan pada tahun 1320 iaitu di ketika Osman I pengasas empayar Uthmaniah mula memberontak atas penindasan empayar Mongol akhirnya wilayah Anatolia yang mana Batman berada dibebaskan dan menjadi sebahagian daripada pembentuk Empayar Uthmaniah di Turki.  Batman dibawah kekuasaan empayar Uthmaniah sekitar abad ke 15 masihi pula telah diserahkan pentadbirannya untuk diterajui oleh Ak Koyunlu (turut digelar Aq Qoyunlu) iaitu salah satu daripada kerajaan pribumi yang pernah mendominasi utara Iraq iaitu Azerbaijan dari tahun 1378 hingga 1508. Pada ketika bibit-bibit awal satu kerajaan bercorak republik terbentuk di Turki, Batman sekali lagi diteraju pentadbirannya oleh orang-orang Kurds yang mendominasi wilayah Siirt.  Dan pada ketika itulah orang-orang Kurds menggelarkannya sebagai “Iluh”.

Dari “Iluh” akhirnya secara sah dinamakan Batman dan tampil sebagai sebuah daerah pada tahun 1957.  Sekitar tahun 1990 pula ia dijadikan provinsi Batman yang mana Kota Batman adalah pusat pentadbirannya.   Daerah-daerah yang mencakupi provinsi Batman adalah Besiri, Gercus, Hasankeyf, Kozluk dan Sason.

Batman merupakan nadi kepada sumber ekonomi Turki sejak di tahun 1955 lagi kerana disinilah industri pengekstrakan dan pemprosesan minyak secara mula dieksplorasi iaitu di wilayah Raman dan Garzan.  Sekaligus pembinaan kilang penapis minyak moden menjadikan Batman semakin pesat membangun dengan limpah kurnia sumber keuntungan daripada “emas hitam” di bumi mereka sehingga sekarang.

Dalam pada itu walaupun wujud sekian lama di mukabumi ini, nama Kota
Batman hanya diketahui dunia sekitar tahun 2008 tatkala Kota Batman pada masa
itu diterajui oleh seorang datuk bandar yang bernama Huseyin Kalkan. Media
massa seluruh dunia berkampung di Kota Batman apabila Datuk Bandar Huseyin
mengwar-warkan bahawa mereka akan menyaman syarikat perfileman Warner Bros. dan
pengarah “The Dark Knight” iaitu Christopher Nolan kerana menggunapakai nama
“Batman” tanpa memohon izin daripada mereka.

Walaubagaimanapun, ia mungkin hanya satu tindakan popularis bagi
meletakkan nama Kota Batman di mata dunia kerana sehingga sekarang tiada lagi
tindakan mahkamah pernah diambil seperti yang digembar-gemburkan.

“There is only one Batman in this world” – Datuk Bandar Batman, Huseyin
Kalkan-

RUJUKAN:


Belajar Menggunakan Teknik Richard Feynman

Teknik ini digunakan untuk memahami topik yang kompleks dan diperkenalkan oleh Richard Feynman.

Tak kisah anda nak belajar apa sekali pun, bisnes, pelaburan, sejarah, sains, ekonomi atau pemasaran, boleh gunakan teknik ini.

Pertama sekali kita kenal dulu siapa Richard Feynman ni. Beliau adalah seorang ahli fizik dan mendapat anugerah Nobel dalam bidang fizik pada tahun 1965.

Beliau bukan sahaja genius, malah beliau terkenal kerana kemampuannya menerangkan perkara kompleks dalam cara mudah difahami.

Contohnya beliau ada menulis buku 6 easy pieces yang menerangkan dunia fizik dalam bahasa yang mudah difahami.

Menurut beliau, penggunaan jargon yang melampau antara tanda seseorang itu tidak memahami satu-satu topik dengan mendalam.

Sekarang kita nak tengok kerangka Teknik Feynman untuk memahami apa-apa topik. Ada 4 langkah dalam teknik ini.

1. Kenal pasti (identify)
– Kenal pasti topik apa anda nak belajar.

– Tanpa rujuk mana-mana. Tulis segala perkara yang anda tahu tentang topik itu. (Apa anda pernah dengar, baca, lihat)

– Baca daripada pelbagai sumber

Contoh: Anda nak belajar topik saham

Ambil pen dan kertas (atau di laptop), keluarkan dan tulis apa yang anda tahu pasal saham. Keluarkan semua yang ada dalam kepala.

Kemudian baru anda buat kajian dan cari sumber-sumber baru tentang saham. Tulis nota dan jangan lupa letakkan sumber.

Catitkan apa benda baru yang anda belajar pasal saham.

2. Terangkan topik yang anda dah belajar tadi seperti mana anda berbual dengan budak.

Tulis semula segala apa anda dah belajar, macam buat satu karangan pendek menerangkan topik anda dah belajar.

Anggap pembaca anda adalah seorang budak. Gunakan bahasa mudah dan elakkan jargon.

Lebih baik kalau anda boleh bercerita/berbual tentang topik tadi dengan orang yang tidak ada pengetahuan tentang topik tersebut. Tengok mereka faham ke tak.

Kalau di Reddit ada channel ELI5 (Explain like I’m 5). Boleh baca di sana redditors menerangkan pelbagai topik kompleks.

3. Semak semula ada kelompongan atau tidak dalam pemahaman anda.

Cuba perhatikan bila anda cuba terangkan topik tadi, ada tak tersangkut (stuck) dekat mana-mana? Bila anda terangkan dekat orang lain, mereka faham tak? Ada tak mana-mana bahagian yang anda tak mampu terangkan?

Kalau ada kelompongan, baca dan kaji semula topik tersebut dan perkemaskan semula pemahaman anda

4. Reviu dan permudahkan (Review and simplify)

Susun semula nota-nota dan kajian. Tulis semula topik tersebut seolah-olah anda bercerita, jadikan topik tersebut menarik untuk didengar, dibaca.

Kunci dalam teknik ini pada pendapat saya adalah memudahkan. Apa-apa topik sekalipun boleh diterangkan dalam bahasa yang mudah tanpa perlu menggunakan jargon.

Contohnya saya suka tengok video Brian Greene terangkan topik fizik, sangat mudah difahami.

Kalau anda tidak mampu menerangkannya dalam bahasa mudah mungkin anda belum faham topik itu sebenar-benarnya.

Sebab itu orang selalu kata, cara paling cepat untuk belajar adalah dengan mengajar. Dalam kelas, yang paling banyak belajar adalah gurunya.

Kalau anda nak belajar cara melabur dengan mudah dan tenang, boleh klik sini: https://labursantai.com

Kita belajar sampai pandai.


Datuk Seri Abdul Rahman Dahlan: Teknokrat Kebanggaan Kota Belud

Bagi anak-anak Sabah, pasti nama Datuk Seri Abdul Rahman Dahlan tidak asing dalam kalangan rakyat negeri tersebut. Ini kerana anak jati negeri Sabah ini sentiasa berusaha membawa pembangunan bukan saja kepada kawasan Parlimen Kota Belud tetapi juga kepada Negeri Di Bawah Bayu itu. Dan menerusi kapasitinya sebagai menteri, Datuk Seri Abdul Rahman turut tidak ketinggalan memperkenalkan pelbagai reformasi dalam kementerian yang diwakilinya iaitu Kementerian Kesejahteraan Bandar, Perumahan dan Kerajaan Tempatan (KKBPKT) (2013-2016) dan Menteri di Jabatan Perdana Menteri (2016-kini).

Anak jati Kota Belud ini dilahirkan pada 24 November 1965 dan mempunyai tujuh adik-beradik. Mendapat pendidikan awal di Sekolah Rendah Kebangsaan St. Johns dan Sekolah Menengah Kebangsaan St. Johns, Tuaran, beliau kemudian menyambung pengajian di Universiti Negeri Sonoma (Sonoma State University), California dalam jurusan ekonomi dan pengurusan. Datuk Seri Abdul Rahman mendapat ijazah dalam jurusan berkenaan pada tahun 1986. Beliau berkahwin dengan bekas personaliti stesen televisyen NTV7, Datin Seri Norzlina Awang Had dan pasangan bahagia ini dikurniakan tiga cahaya mata.

Semasa kecilnya, beliau dan adik-beradiknya sentiasa diajar bersederhana oleh bapa mereka, Allahyarham Datuk Haji Dahlan dalam kehidupan. Allahyarham yang juga merupakan bekas Ahli Dewan Undangan Negeri (Adun) Tuaran sentiasa menekankan menjaga hubungan silaturahim termasuk dengan ahli keluarga. Didikan beliau memberi kesan besar kepada kehidupan mereka termasuk Datuk Seri Abdul Rahman sendiri. Dan statusnya sebagai pemimpin masyarakat turut mendedahkan mereka kepada dunia politik secara tidak langsung.

Sebelum sampai di tahap yang kita ketahui hari ini, Datuk Seri Abdul Rahman bermula sebagai Ketua Pemuda Pertubuhan Melayu Kebangsaan Bersatu (UMNO) Sabah. Beliau kemudian berkhidmat sebagai Setiausaha Politik Ketua Menteri Sabah, Datuk Seri Musa Aman sebelum dilantik sebagai Setiausaha Pemuda UMNO Peringkat Pusat pada tahun 2004. Pengalamannya dalam organisasi dan pendedahan awal kepada dunia politik menjadikan Datuk Seri Abdul Rahman bersedia dengan sepak terajang dunia tersebut.

Atas sebab itulah menjelang Pilihan Raya Umum (PRU) 2008, beliau diberi kepercayaan oleh Datuk Seri Musa sebagai calon Parlimen Kota Belud menggantikan penyandang ketika itu merangkap Menteri Komunikasi dan Multimedia, Datuk Seri Salleh Said Keruak. Pemilihan Datuk Seri Abdul Rahman dianggap kontroversi pada ketika itu tetapi ia berjaya dimatikan dengan sokongan Datuk Seri Salleh dan penyandang Dewan Undangan Negeri (DUN) Tampasuk merangkap Speaker Parlimen, Tan Sri Pandikar Amin Mulia. Lawan beliau ialah calon Parti Keadilan Rakyat (PKR) merangkap bekas naib presiden Parti Bersatu Sabah (PBS), Saidil @ Saidi bin Simdi. Dalam pilihan raya itu, Datuk Seri Abdul Rahman berjaya mengatasi Saidil dengan majoriti 4,023 undi.

Selepas dilantik sebagai Ahli Parlimen (MP), beliau menjadikan Parlimen sebagai pentas menyuarakan masalah penduduk terutama isu pembangunan. Dan Datuk Seri Abdul Rahman tidak teragak-agak bersuara dalam mana-mana isu dan mempunyai pendirian tegas dalam mempertahankan polisi kerajaan. Semasa penggal pertama beliau sebagai MP Kota Belud, Datuk Seri Abdul Rahman turut dilantik sebagai anggota Jawatankuasa Kira-Kira Wang Negara (PAC) dan menjadi Naib Pengerusi Kelab Penyokong Kerajaan Barisan Nasional (BNBBC). Selain itu, beliau turut berikrar mahu mengubah imej Kota Belud sebagai pekan koboi.

Berikutan prestasi baik sebagai MP Kota Belud, nama Datuk Seri Abdul Rahman dikekalkan sebagai calon BN untuk Parlimen Kota Belud menjelang PRU 2013. Bagaimanapun, beliau berhadapan pertandingan lima penjuru iaitu masing-masing satu calon PKR dan calon Parti Solidariti Tanah Airku (STAR) serta dua calon bebas. Itu tidak menghalang anak jati Kota Belud ini mengekalkan kerusi yang disandangnya dengan majoriti 5,095 undi, dengan penambahan lebih seribu undi berbanding PRU sebelumnya. Kejayaan ini juga turut membuka peluang kepada beliau menyandang jawatan Kabinet sebagai Menteri KKBPKT menggantikan penyandang sebelumnya, Datuk Raja Nong Chik Raja Zainal Abidin.

Bagi Datuk Seri Abdul Rahman, ia merupakan sesuatu yang tidak dijangka sebenarnya. Ini kerana beliau menyangka hanya akan terus berkhidmat sebagai MP atau sekurang-kurangnya sebagai Timbalan Menteri jika dilantik ke Kabinet. Datuk Seri Abdul Rahman hanya percaya selepas mendapat panggilan daripada Perdana Menteri, Datuk Seri Najib Razak berkenaan perlantikannya itu. Semasa Datuk Seri Abdul Rahman menjawat jawatan tersebut, beliau menyifatkan kementeriannya itu bertindak sebagai kementerian koordinator atau sekretariat kerana tugasnya saling berhubung dengan kementerian-kementerian lain. Bagaimanapun, itu tidak menghalangnya bekerjasama dengan kementerian-kementerian atau agensi kerajaan berkaitan kerana kebanyakan isu jatuh dalam kementeriannya seperti isu perumahan, kos sara hidup dan pengangkutan bandar. Pada tahun sama, beliau turut bertanding dalam Pemilihan Majlis Tertinggi UMNO dan berjaya dipilih sebagai anggota majlis tertinggi parti.

Antara reformasi yang diperkenalkan ialah membanteras gejala rasuah dalam kalangan pihak berkuasa tempatan (PBT). Datuk Seri Abdul Rahman sedar, sekiranya isu ini tidak ditangani dengan segera, pastinya ia tidak akan mengubah persepsi bahawa anggota PBT terlibat dengan gejala tidak bermoral itu. Atas sebab itu, beliau mahukan kementeriannya dan PBT menandatangani ikrar integriti dan tadbir urus baik serta bersedia meletakkan pegawai dilatih Suruhanjaya Pencegahan Rasuah Malaysia (SPRM) dan jika boleh, pegawai SPRM sendiri untuk memantau aspek integriti kementeriannya. Datuk Seri Abdul Rahman turut menjadikan PBT di negeri Melaka dan Kedah untuk terlibat dalam projek perintis ini.

Selain itu, beliau turut memantau projek-projek perumahan terutama membabitkan Program Perumahan 1 Malaysia (PR1MA). Walaupun PR1MA bukanlah di bawah penyeliaan KKBPKT kerana ia diselia oleh Kementerian Kewangan, agensi tersebut menyediakan kawasan perumahan bersesuaian dengan belanjawan warga kelas pertengahan. Sementara kementerian beliau memfokuskan kepada perumahan kos rendah untuk golongan berpendapatan RM2,500 ke bawah. PR1MA dilihat membantu rakyat mendapatkan rumah dengan harga berpatutan dan 20% lebih rendah daripada apa yang ditawarkan di pasaran. Dan secara tidak langsung, agensi itu sebenarnya membantu menyelesaikan isu rumah mampu milik yang dihadapi warga Malaysia terutama golongan muda.

Bagaimanapun PR1MA bukanlah satu-satunya alat bagi kementerian berkenaan untuk menstabilkan pasaran perumahan dan membantu lebih ramai rakyat Malaysia. Semasa tempoh beliau di situ, Datuk Seri Abdul Rahman turut mempertimbang beberapa langkah lain termausk menaikkan Cukai Keuntungan Hartanah (RPGT), satu langkah yang dilaksanakan dalam Belanjawan 2014. Kadar cukai tersebut akan terus dikaji dari semasa ke semasa dengan mengambil kira input perbincangan dengan Bank Negara. Langkah tersebut membantu penurunan kadar purata kenaikan harga rumah apabila ia turun kepada 6.6% berbanding 11.6% pada tahun 2013.

Satu lagi inisiatif kementerian yang diperkenalkan oleh Datuk Seri Abdul Rahman ialah inisiatif Local Agenda 21 (LA21). Inisiatif ini merujuk kepada pemeliharaan dan perluasan kawasan hijau di kawasan bandar. Inisiatif ini diperkenalkan dengan tujuan memperbaiki kualiti hidup penduduk bandar, merancang dan menguruskan pembangunan mapan, menyeimbangkan alam dari segi bekalan oksigen dan tadahan hujan serta menyejukkan suhu bumi. Melalui inisiatif ini, KKBPKT turut memutuskan perlu wujud kawasan hijau untuk tujuan landskap dan rekreasi seluas dua hektar untuk setiap 1,000 orang di Malaysia menjelang tahun 2020. Untuk mencapai objektif tersebut, KKBPKT memilih lima bandar sebagai perintis landskap bandar iaitu Alor Setar, Batu Pahat, Pekan, Tawau dan Bintulu.

Pada tahun 2016 selepas berkhidmat selama tiga tahun di KKBPKT, Datuk Seri Abdul Rahman dilantik sebagai Menteri di Jabatan Perdana Menteri menggantikan penyandang sebelumnya, Datuk Seri Abdul Wahid Omar. Sementara jawatan lamanya diisi oleh Tan Sri Noh Omar. Ini berlaku susulan rombakan kecil Kabinet yang dibuat Perdana Menteri pada Jun 2016. Bagi Datuk Seri Abdul Rahman, ini merupakan satu penghormatan kepada negeri Sabah kerana diberi kepercayaan mengetuai Unit Perancang Ekonomi (EPU), satu unit bertanggungjawab terhadap pembangunan ekonomi dan sosial negara ini.

Selepas menjawat jawatan tersebut, beliau berusaha menarik pelaburan langsung asing (FDI) ke negara ini dan memberi banyak input untuk memperbaiki isu ekonomi termasuk penggangguran dan pembangunan industri. Dan kebanyakan program EPU dirancang agar ianya bersifat inklusif dan tidak terhad kepada golongan ahli ekonomi, ahli perniagaan dan penggubal undang-undang semata-mata. Selain itu, Datuk Seri Abdul Rahman turut menggunakan posisinya di EPU untuk mematahkan tohmahan negatif sesetengah pihak terhadap keadaan ekonomi negara ini. Berbekalkan data yang disediakan Jabatan Perangkaan Negara, negara menyaksikan pertambahan Keluaran Dalam Negeri Kasar (KDNK) sebanyak 5.8% pada suku kedua tahun 2017. Sementara agensi-agensi penarafan dan organisasi seperti Fitch, Moody’s dan Bank Dunia turut memberi penarafan dan laporan positif terhadap status ekonomi negara. Maka tidak hairanlah dengan semua data dan laporan positif ini membantu Datuk Seri Abdul Rahman berjaya mengikat perjanjian pelaburan dengan syarikat Arab Saudi, Saudi Aramco sebanyak $7 bilion di Kompleks Integrasi Petronas di Pengerang, Johor.

Dan untuk memastikan rakyat sentiasa tahu akan perkembangan ekonomi semasa terutama membabitkan negeri-negeri, beliau turut mengaktifkan semula mesyuarat EPU Pusat dengan EPU peringkat negeri yang kali terakhir diadakan pada tahun 2012. Mesyuarat yang diadakan selama dua kali setahun ini amat penting kerana ia boleh memastikan pembangunan negara terus lancar dan berada di landasan yang betul. Antara tujuan mesyuarat ini ialah memperbaiki komunikasi kedua-dua unit dan agensi kerajaan lain, berkongsi pengalaman dan maklumat berkenaan pembangunan negeri-negeri masing-masing. Dan dengan lebih banyak projek besar sedang dijalankan seperti Rangkaian Keretapi Pantai Timur (ECRL) dan Keretapi Laju Malaysia-Singapura (HSR), perlunya EPU dan agensi-agensi kerajaan lain bergerak seiring, memastikan kos berada di tahap terkawal dan memberi maklumat tepat kepada penduduk berkenaan projek yang dijalankan. Menurut beliau, terlalu banyak persepsi negatif terhadap projek-projek berkenaan disebabkan negeri-negeri tidak memahami apa yang dilaksanakan Kerajaan Persekutuan dan sebaliknya. Malah Datuk Seri Abdul Rahman turut mendedahkan sesetengah MP yang ditemui beliau di Parlimen juga tidak faham akan polisi dan projek yang dilaksanakan kerana ketiadaan maklumat yang diperlukan.

Di peringkat Parlimen Kota Belud pula, apa yang dijanjikan untuk mengubah imej Kota Belud sebagai pekan koboi menjadi kenyataan. Sepanjang dua penggal berkhidmat di situ, pelbagai projek sedang rancak dijalankan. Pada tahun lepas sahaja, tiga projek Kerajaan Persekutuan berjaya disiapkan iaitu Projek Perumahan Rakyat (PPR) sebanyak 1,000 unit, 900 unit di Kampung Ulu Pirasan sementara 100 lagi dibina di Pulau Mantanani. Selain itu, beliau turut mengumumkan pembinaan jalan lencongan sepanjang 150 meter di pekan tersebut bagi mengurangkan gangguan pergerakan pengangkutan. Selain pembangunan fizikal, Datuk Seri Abdul Rahman turut fokus kepada pembangunan modal insan seperti program kemahiran dan kepimpinan membabitkan golongan belia Kota Belud. Ini ditambah pula dengan sikap beliau dan isterinya yang merendah diri dan tidak mementingkan protokol menyebabkan ramai warga Kota Belud menyanjung dan bangga dengan anak jati pekan tersebut.

Manifesto-Manifesto Beliau

Antara perkara pertama yang akan dilaksanakan sekiranya bergelar wakil rakyat Sepanggar ialah penubuhan Majlis Perundingan Sepanggar. Selalunya majlis sebegini kita biasa dengar di peringkat kerajaan saja dan tidak pernah dilakukan di peringkat Parlimen atau DUN. Datuk Seri Abdul Rahman melihat majlis ini peluang bagi warga Sepanggar mengutarakan cadangan untuk mengubah ekonomi kawasan itu. Majlis perundingan ini akan bersidang setiap tiga bulan untuk melihat setiap syor yang mampu menaikkan lagi nama Sepanggar di Negeri Di Bawah Bayu itu.

Kedua, menaiktaraf jalan raya dan mengurangkan kesesakan lalu lintas terutama di kawasan Menggatal dan Inanam. Untuk mengurangkan kesesakan trafik, Datuk Seri Abdul Rahman akan meminta kerjasama pihak Dewan Bandaraya Kota Kinabalu (DBKK) untuk menyuraikan trafik, sekaligus memberi kelegaan kepada penduduk yang hendak bergerak terutama pada waktu puncak. Sementara bagi proses penaiktarafan jalan pula, peruntukan sebanyak RM15.4 juta sudah diluluskan oleh Unit Perancang Ekonomi (EPU) untuk kerja-kerja penaiktarafan sistem jalan raya dan peparitan sekitar Parlimen Sepanggar.

Ketiga, semua tahu isu perumahan kos rendah dan mampu milik bukanlah sesuatu yang patut dipandang enteng. Dan ini satu masalah yang turut dihadapi penduduk Sepanggar. Sekiranya berjaya dipilih sebagai MP Sepanggar, Datuk Seri Abdul Rahman berusaha memastikan akses perumahan melalui inisiatif 50% projek perumahan kos rendah dan mampu milik yang dilaksanakan di Sepanggar diberi keutamaan kepada penduduk tempatan. Ini pasti memberi kelegaan kepada penduduk yang bimbang tidak mendapat kediaman yang selesa mengikut kemahuan mereka.

Jika ada menyangka bantuan pendidikan dan rumah ibadat bukan Islam akan hilang jika Datuk Seri Abdul Rahman naik sebagai wakil rakyat Sepanggar, usah bimbang. Ini berdasarkan ikrar pertamanya itu yang mahukan kesaksamaan hak, keadilan dan pembelaan bagi warga Sepanggar tanpa mengira bangsa atau agama. Beliau memberi jaminan bantuan pendidikan termasuk sekolah semua aliran akan diteruskan seperti biasa. Begitu juga bantuan kepada masyarakat bukan beragama Islam di mana pihak kerajaan akan terus memberi bantuan sebaiknya kepada kelompok ini. Ini juga boleh diaplikasikan kepada pembangunan agama Islam dan komuniti Bumiputera yang bersifat saksama tanpa meminggirkan institusi dan komuniti Bumiputera bukan beragama Islam.

Bagi kawasan kampung pula, sudah tiba masanya bagi kampung-kampung tradisi disusun semula dan diwartakan kedudukan mereka. Proses yang dirancang Datuk Seri Abdul Rahman sekiranya dipilih bertujuan mewujudkan suasana kehidupan yang lebih selesa untuk penduduk kampung. Selain itu, beliau turut mencadangkan penubuhan pusat kecemerlangan belia, penubuhan dewan masyarakat di DUN Inanam dan Karambunai serta penubuhan cawangan DBKK di Menggatal. Tujuan di sebalik semua usaha ini ialah merapatkan lagi hubungan kerajaan dengan semua anggota komuniti tanpa mengira bangsa, agama atau umur. Selain itu, usaha-usaha ini juga dilihat mampu menyemarakkan aktiviti komuniti dalam Parlimen Sepanggar.

Manifesto seterusnya melibatkan soal penyelenggaraan jalan, masalah air dan pengangkutan awam. Menyedari sistem jalan raya sedia ada perlu diselenggara sebaiknya oleh syarikat konsesi berkenaan, ini salah satu ikrar Datuk Seri Abdul Rahman membabitkan pembangunan yang adil dan saksama. Beliau tidak mahu penyelenggaraan yang dibuat bersifat sambil lewa dan mudah rosak selepas beberapa minggu diselenggara kerana pengguna jalan raya di Sepanggar berhak mendapat perkhidmatan yang baik. Sementara bagi isu air pula, ia sudah mula menemui jalan penyelesaian apabila Datuk Seri Abdul Rahman mahu diberi taklimat oleh Jabatan Air Negeri Sabah (JANS) dan Unit Perancang Ekonomi Negeri berkenaan isu itu. Menurut Menteri di Jabatan Perdana Menteri ini, sekiranya isu tersebut masih berlaku, agak sukar bagi parti pemerintah yang beraspirasi membawa pembangunan di Sepanggar. Sementara bagi isu pengangkutan awam di Sepanggar, ternyata ia satu seruan tepat pada masanya. Ini berdasarkan laporan Kota Kinabalu-Teluk Sepanggar antara lapan wilayah dikategorikan sebagai wilayah perbandaran pesat yang sedang dan berterusan untuk tempoh 30 tahun akan datang. Dan pengangkutan awam yang baik dan lestari seperti dicadang bekas penyandang kerusi Kota Belud ini dilihat satu langkah ke arah yang tepat dari segi pengangkutan.

Dari segi ekonomi pula, Datuk Seri Abdul Rahman bercadang mewujudkan sebuah inkubator untuk industri kecil dan sederhana (IKS) dengan tujuan menggalakkan lagi kegiatan ekonomi dan keusahawanan di negeri Sabah. Beliau juga turut mencadang penubuhan pusat sehenti perniagaan atas talian untuk membantu usahawan parlimen itu mengakses maklumat berkenaan inisiatif dan insentif perniagaan yang ditawarkan kerajaan dan agensi-agensi berkaitan. Ini bertepatan dengan Revolusi Industri Keempat (IR 4.0) dan pastinya beliau mahu anak-anak jati Sepanggar mendapat kelebihan apabila berkecimpung dalam industri atau perniagaan yang bersifat digital. Selaras dengan manifesto BN negeri yang mahu memperkenalkan produk-produk pelancongan berpotensi, ini juga menjadi aku janji Datuk Seri Abdul Rahman tetapi di peringkat Sepanggar. Sekiranya ia berlaku, ini pasti bukan saja merancakkan kegiatan ekonomi tempatan tetapi juga meletakkan Sepanggar pada peta pelancongan negeri. Selain itu, beliau juga akan berusaha menjana pelbagai peluang pekerjaan untuk golongan belia di Sepanggar dengan menarik pelaburan syarikat-syarikat di Taman Perindustrian Kota Kinabalu (KKIP).

Kesimpulan

Sempena PRU 2018 yang akan berlangsung pada 9 Mei ini, pada awalnya, Datuk Seri Abdul Rahman mahu terus kekal di Kota Belud tetapi tidak menolak bertanding di Parlimen Sepanggar sekiranya diminta berbuat demikian oleh parti. Walau bagaimanapun, cintanya terhadap Kota Belud tidak pernah berubah kerana masih mempunyai sanak-saudara di situ dan setelah berkhidmat selama 10 tahun di parlimen berkenaan. Teka-teki sama ada Datuk Seri Abdul Rahman kekal atau tidak di Kota Belud akhirnya terjawab apabila beliau sah bertanding di Sepanggar sementara Datuk Seri Salleh pula mengambil alih kerusi Kota Belud. Walaupun wujud ura-ura perlantikannya sebagai calon kurang disenangi wakil UMNO/BN di situ, beliau mendapat sokongan daripada penyandang kerusi Sepanggar, Datuk Jumat Idris dan Timbalan Ketua Menteri Sabah, Datuk Seri Raymond Tan. Malah warga Parlimen Sepanggar juga dilihat tidak mempunyai masalah menerima beliau sebagai wakil rakyat mereka sekiranya menang pada PRU 2018 kerana menyifatkan keazaman beliau membantu rakyat dan rekodnya sendiri semasa di Kota Belud.

SUMBER


Populasi Bukan Islam Granada Kagum Sampai Anggap Al-Hambra Macam Syurga

Bidadari bermata kristal dengan kulit semulus sutera. Urat hijau dan nadi merah indah tersingkap dari tubuh putihnya. Bukan satu, bukan dua, bahkan ribuan bidadari berebut-berebut membahagiakan anda seorang. Di mana agaknya nikmat sesedap ini? Anda tepat, tidak lain kecuali di syurga! Selain bidadari, syurga juga dibina dari batuan emas dan perak yang mengalir di bawahnya air sungai-sungai. Tahu tak, ada satu tempat kat dunia ni yang dikatakan macam syurga!Istana Al-Hambra, Granada. Ada sorang Non-Muslim yang meneroka Al-Hambra dan mengakui seni binanya sempurna umpama syurga! Tinggalan orang Moor Andalusia ini masih memukau mata yang memandang meskipun sudah lebih 500 tahun ia dikosongkan. Terletak di atas Bukit Sabika, mustahil tiada yang terpegun memandang dari bawah akan binaannya yang gah. Architecture tampak harmoni bergabung dengan agama, falsafah dan budaya. Namanya aˈlambɾa dalam Bahasa Sepanyol. Dalam Bahasa Arab pula, sebutannya الْحَمْرَاء bermaksud ‘yang merah’. Sekilas pandang, fahamlah kita memang sesuai nama dengan pemakainya. Istana Al-Hambra tampak megah dengan batuan berwarna kemerah-merahan di bawah limpahan cahaya matahari. Kompleks ini dibina pada 1238 oleh Muhammad I Ibn al-Ahmar, pemimpin pertama Kerajaan Nasrid, Granada. Setelah ditawan oleh Ferdinand dan Isabella dalam Reconquista pada Januari 1492, penduduk negeri Granada dikristiankan manakala Masjid ditukarkan kepada Gereja.Untuk melihat apa kaitan pulak Al-Hambra dengan mahligai syurga, jom kita buka mushaf Al-Quran dan teks Bible. Kenapa? Pasal Al-Hambra dibina oleh Muslim Moor sebelum diduduki oleh Kristian Roman Katolik.Al-Quran. Surah Ar-Rahman 46-61:“orang yang takut akan saat menghadap Tuhannya ada dua surga. Maka nikmat Tuhan kamu yang manakah yang kamu dustakan?, kedua surga itu mempunyai pohon-pohonan dan buah-buahan. Maka nikmat Tuhan kamu yang manakah yang kamu dustakan? Di dalam kedua surga itu ada dua buah mata air yang mengalir. Maka nikmat Tuhan kamu yang manakah yang kamu dustakan? Di dalam kedua surga itu terdapat segala macam buah-buahan yang berpasangan. Maka nikmat Tuhan kamu yang manakah yang kamu dustakan? Mereka bertelekan di atas permadani yang sebelah dalamnya dari sutera. Dan buah-buahan di kedua surga itu dapat (dipetik) dari dekat. Maka nikmat Tuhan kamu yang manakah yang kamu dustakan? Di dalam surga itu ada bidadari-bidadari yang sopan menundukkan pandangannya, tidak pernah disentuh oleh manusia sebelum mereka (penghuni-penghuni surga yang menjadi suami mereka), dan tidak pula oleh jin. Maka nikmat Tuhan kamu yang manakah yang kamu dustakan? Seakan-akan bidadari itu permata yakut dan marjan. Maka nikmat Tuhan kamu yang manakah yang kamu dustakan? Tidak ada balasan kebaikan kecuali kebaikan (pula). Maka nikmat Tuhan kamu yang manakah yang kamu dustakan?”Bible (New International Version) 2:8-15:“Now the Lord God had planted a garden in the east, in Eden; and there he put the man he had formed. The Lord God made all kinds of trees grow out of the ground—trees that were pleasing to the eye and good for food. In the middle of the garden were the tree of life and the tree of the knowledge of good and evil. A river watering the garden flowed from Eden; from there it was separated into four headwaters. The name of the first is the Pishon; it winds through the entire land of Havilah, where there is gold. (The gold of that land is good; aromatic resin[a] and onyx are also there.) The name of the second river is the Gihon; it winds through the entire land of Cush.The name of the third river is the Tigris; it runs along the east side of Ashur. And the fourth river is the Euphrates. The Lord God took the man and put him in the Garden of Eden to work it and take care of it.”Satu persamaan di sini, syurga yang dijanjikan tersebut sejuk dengan aliran sungai dan subur dengan pepohonan menghijau. Buah-buahan pula masak ranum dan mudah dipetik kerana berdekatan. Sesuailah ia dipanggil Taman Syurga atau Garden of Eden. Terdapat sebuah kolam air yang dipanggil Court of Myrtles dan terletak di tengah-tengah kompleks Al-Hambra. Ia mengalirkan air yang berpecah kepada empat laluan kecil bagi mengairi sekitar bagian istana, bagaikan syurga yang di bawahnya ada air sungai-sungai yang sentiasa mengalir. Binaan kubahnya juga memukau dengan lengkungan yang mengagumkan. Bagai mengambil misal Arasy yang memayungi syurga-syurga di bawahnya. Arasy, adalah ciptaan Allah yang paling besar. Sebagaimana gambaran syurga dalam Al-Quran dan Bible, Al-Hambra turut berdamai dan bercinta dengan alam. Pepohonan tumbuh bebas tanpa merosakkan binaan, bahkan menambah kecantikannya. Seumpama taman syurga, Al-Hambra menggambarkan secara sempurna sejauh mana alam patut dilibatkan dalam pembinaan.Seumpama batuan mineral berharga. Luarannya tampak kasar dan keras, namun bila dibuka dalamnya, tampak berseni dan berkilau. Begitulah jua Istana Al-Hambra yang berfungsi sama sebagai kubu pertahanan. Ia dilihat kukuh dan tahan dari jauh, sementara dalamnya penuh dengan ukiran, hiasan dan senibina yang tiada tandingan.